כפר נהר הירדן

היסטוריה

הרעיון להקמת כפר נהר הירדן הועלה על ידי מורי ומרילין גרנט, והם היו הכוח המניע שלו וליוו את תהליך הקמתו עד לתחילת הפעילות השוטפת באוגוסט 2011.
מורי ומרילין עלו לישראל בשנת 1971 מקונטיקט בארצות הברית, וחיו בארץ עד שנת 2006. מרילין גרנט עבדה בשיקום שכונות וכמגשרת בין קהילות יהודיות בארצות-הברית ויישובי ספר בארץ ומורי גרנט היה איש עסקים. הזוג גרנט פעלו רבות בתחומים שונים של עזרה לזולת ובניית קהילות. באחד מביקוריהם בארצות הברית התוודעו למחנה הקיץ "Hall in the Wall Gang "Camp, שהוקם על ידי השחקן פול ניומן עבור ילדים המתמודדים עם סרטן ומחלות אחרות. הזוג גרנט יזמו פגישה עם הוועד המנהל של ארגון הגג "Hole in the Wall Camps Association" וקיבלו מהם את ברכת הדרך להקים כפר נופש במתכונת דומה בישראל. מורי ומרילין יזמו שיתוף פעולה עם קטיה סיטרין (לימים מנכ"לית הכפר 2000–2011), ובשנת 2000 הקימו את העמותה וגייסו ועד מנהל, שבראשו עומד חיים טופול. למשימה נרתם גם שמעון פרס, שכיהן אז כשר לענייני הנגב והגליל. בסיועו של פרס הועברה החלטת ממשלה שקבעה:
לסייע באמצעות  המועצה  האזורית  גליל תחתון בהקמה, הפעלה ותחזוקה של כפר נופש חווייתי לילדים ולנוער החולים במחלות מסכנות חיים – כפר נהר הירדן, כחלק מתכנית הממשלה לפיתוח הגליל
— החלטת ממשלה 3652 (נג/7), 9 במאי 2005
לכפר הוקצה שטח של 245 דונם של אדמת מִנהל בגליל התחתון והתחיל תהליך של גיוס כספים לתכנון ולהקמה. תורמים מהארץ ומחוצה לה וכן ממשלת ישראל תמכו בפרויקט ותרמו כסף. עם סיום התהליך הונחה אבן הפינה לבניית הכפר. באוגוסט 2011 נפתח הכפר, וקבוצה ראשונה של ילדים הגיעה לנופש במקום. עלות ההקמה עמדה על כ 100 מיליון שקלים. מורי גרנט נפטר ביוני 2012 בדרכו חזרה מטקס חנוכת הכפר. מרילין גרנט נפטרה בדצמבר 2014.

הרשת הבינלאומית SFCN  

כפר נהר הירדן הוא חלק מרשת בינלאומית של כפרי נופש: "SeriousFun Children's Network" (לשעבר "Hole in the Wall Camps Association") שהקים השחקן פול ניומן בארצות הברית בשנת 1998.
כאשר ביקר ניומן ילדים בבית החולים ושאל ילד חולה מה הוא רוצה יותר מכול, השיב הילד: "להשתתף ב CAMP (מחנה קיץ בארצות הברית)". תשובתו של הילד החולה הייתה הזרע שהנביט אצל ניומן את הרעיון להעניק לילדים חולים את ההנאות שנגזלו מהם בגלל מחלתם. ברשת חברים 16 כפרים מלבד כפר נהר הירדן: תשעה בארצות-הברית, אחד ביפן, חמישה באירופה. כפר נהר הירדן הוא הכפר היחיד במזרח התיכון.

שם העמותה

בעת רישום העמותה בפברואר 2000 עדיין לא היה ידוע המיקום הסופי המדויק להקמת הכפר ולכן נבחר השם: כפר נהר הירדן, המכוון לבני כל האומות וכל האמונות.

חזון הכפר

לקיים במדינת ישראל כפר נופש ייחודי, המעניק לילדים מכל הדתות והמגזרים, המתמודדים עם מחלות מסכנות חיים, מחלות כרוניות וכן לילדים עם מוגבלויות וצרכים מיוחדים. הכפר פועל כל ימות השנה על ידי צוות הדרכה מקצועי וגיבוי רפואי מלא, ומארח ללא תשלום ילדים ומשפחותיהם.

הנופש בכפר

כדי להשיג את המטרות הללו פועלים בכפר מתקני נופש ופעילות רבים כגון: פארק אתגרי משוכלל ובטיחותי היחיד מסוגו בארץ, רכיבה על סוסים וכרכרות, סדנאות אמנות ויצירה, בישול, צילום ומחשבים, מוזיקה, תיאטרון, מתחם חץ וקשת, עפיפוניאדה, בריכה, מתקני ספורט, פינת חי, סדנת אימון כלבים, ערבי בידור, קומזיצים ומסיבות. כל המתקנים והמבנים מונגשים באופן מלא. מתקנים אלה הם אמצעי לחיזוק הקשר האישי בין המדריך לחניך ובין החניכים עצמם. לרשות החניכים והמשפחות עומדים ארבעה בתי מגורים, שבהם 64 מיטות. בנופשים של מסגרות ועצמאיים המדריכים לנים ליד החניכים. 

מרכז רפואי

מרכז רפואי ("מדי קלאב") נותן גיבוי רפואי לילדים. יש בו חדר טראומה עם ציוד משוכלל לטיפול ראשוני, חדר תרופות, חדרי טיפולים, חדרי מנוחה לחניכים וחדרים לצוותים הרפואיים. מבנה  המרפאה ידידותי, צבוע בצבעים עליזים ומצויד במשחקים, בצעצועים ובאביזרים משעשעים.
בראש המרכז הרפואי עומדים ד"ר הרצל גבריאל, מנהל מחלקה אונקולוגית ילדים בבית החולים העמק בעפולה, והאחות הראשית טלי דינלטון שץ. לכל מחזור נופש מגויסים צוותים רפואיים של רופאים ואחיות המומחים למחלה של אותו נופש, רובם מתנדבים ומקצתם עובדים בשכר.
כל פנייה לאישור ילד לנופש בכפר עוברת ועדה רפואית המחליטה על פי מסמכים רפואיים אם הילד מתאים לנופש. עם זה, הטיפול הרפואי האחראי אינו תופס את המקום המרכזי בפעילויות הנופש, אלא נלווה אליהן.
הכפר נותן מענה לקשת רחבה של מחלות, ובהן: אסתמה קשה, אפילפסיה, דיסאוטונומיה משפחתית, המופיליה, הפרעות נוירולוגיות ושריריות, מושתלי כבד וריאה, מחלות כליה, מחלות לב וכלי דם, מחלות מעי, מחלות ראומטיות, נפגעי טראומה ומחלות נפש, סוכרת נעורים, סיסטיק פיברוזיס, סרטן, שיתוק מוחין, תלסמיה, תסמונת רט,  תסמונות נדירות ועוד. הכפר נותן מענה לילדים עם מוגבלויות וצרכים מיוחדים ממסגרות החינוך המיוחד: ילדים חירשים וכבדי שמיעה, עיוורים וכבדי ראייה, ילדים עם מוגבלות שכלית, עם בעיות התנהגות ובעיות ורגשיות, ילדים המתמודדים עם הפרעות נפשיות ונמצאים במסגרות סגורות של פוסט-אשפוז פסיכיאטרי, ילדים עם תסמונות הספקטרום האוטיסטי ועוד.

ההשפעה על הילד

רבות העדויות של ילדים והוריהם כיצד הכפר שינה את חייהם. החניכים מבלים בכפר ללא הוריהם, רבים מהם לראשונה מאז התגלתה מחלתם, וזוכים בחוויה מיוחדת. גם הוריהם זוכים למנוחה הנחוצה להם, בביטחון כי ילדם נמצא בידיים נאמנות.

תקציב

תקציב הכפר השנתי מבוסס על תרומות בלבד, ונוהג על פי משנתו של מייסד הרשת פול ניומן, הקובעת כי לעולם לא יידרש מילד או ממשפחתו תשלום עבור השהייה בכפר. הפעילות כולה מתקיימת בזכות נדיבות לבם של תורמים פרטיים, תאגידים וקרנות בארץ ובחו"ל.

הנהלת הכפר

יו"ר העמותה: מר חיים טופול; מנכ"ל העמותה: מר יובל חלמיש.

התנדבות

הפעילות בכפר מבוססת רבות על מתנדבים שמאפשרים את הפעילות השוטפת של הכפר. מדי שנה פועלים בכפר כאלף מתנדבים בתחומים שונים: רפואה, הדרכה חברתית, הפעלת סדנאות, מינהלה, הדרכת סיורים, תחזוקה, מטבח, גינון, פינת חי ועוד. בכפר פועלים מתנדבים מכל הגילאים, המגזרים והעדות ומכל רחבי הארץ. חברות עסקיות, המשתפות פעולה עם הכפר, שולחות עובדים לימי התנדבות על חשבון עבודה. גם צה"ל שולח חיילות וחיילים לימי התנדבות בכפר.
המתנדבים מגיעים לכפר בזכות מאמצי גיוס רבים מול מגזרים שונים, ארגונים ומוסדות אקדמיים ועוד. יש הבאים להתנדבות חד פעמית ויש הבאים כמה פעמים בשבוע.
במרכז הפעילות בכפר עומדים 18–20 מתנדבים צעירים, בשנת שירות או בשירות לאומי, ונקראים "שש"לים". הם חיים בקומונה בכפר במשך שנה שלמה, חלקם לפני גיוס וחלקם במקום השירות הצבאי, וממלאים תפקידי הדרכה חברתית והפעלת מרכזי הפעילות. רוב חברי הקומונה מגיעים לכפר דרך תנועות הנוער והתנועה הקיבוצית או ביוזמה אישית. הם נבחרים בקפידה ועוברים הכשרה מקיפה לקראת תפקידם. בין חברי הקומונה צעירות וצעירים מכל רחבי הארץ, דוברי עברית ודוברי ערבית.
לכל מחזור נופש מצטרפים כ-18 מדריכים מתנדבים. כל המדריכים עוברים הכנה יסודית של אנשי מקצוע בכל הכרוך באפיונים של המחלה שאיתה מתמודדים הילדים באותו נופש.
הצוות הרפואי הקטן הקבוע של הכפר מקבל לכל מחזור נופש תגבורת של רופאים ואחיות מתנדבים, המומחים במחלה של אותו נופש.
כפר נהר הירדן מעריך מאוד את מתנדביו, ומקיים עבורם מדי שנה יום עיון והוקרה, שבו זוכים המתנדבים להכרה חגיגית בפועלם.
הכפר זכה באות הנשיא למתנדב לשנת תשע"ד 2014 ובמגן שר הבריאות למתנדבים מצטיינים במערכת הבריאות לשנת 2017.